ประชาชนสนใจลงทะเบียนแก้หนี้ผ่านระบบออนไลน์ กว่า 120,000 ราย ส่งผลให้กระทรวงการคลังขยายเวลาลงทะเบียนถึง 31 ม.ค. 66
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงผลการจัดงาน “มหกรรมร่วมใจแก้หนี้ มีหนี้ต้องแก้ไข เริ่มต้นใหม่อย่างยั่งยืน” สัญจร 4 ภูมิภาคทั่วประเทศ ซึ่งจัดโดยกระทรวงการคลังและธนาคารแห่งประเทศไทย (ธปท.) ควบคู่กับการเปิดลงทะเบียน “มหกรรมร่วมใจแก้หนี้ออนไลน์” ผ่านเว็บไซต์ www.bot.or.th/debtfair  ซึ่งเดิมจะหมดระยะเวลาการลงทะเบียน ในเดือนพฤศจิกายนนี้ แต่มีประชาชนสนใจเข้าร่วมเป็นจำนวนมาก ดังนั้นเพื่อให้ประชาชนเข้าถึงโครงการได้อย่างครอบคลุมและสอดคล้องกับการจัดงานมหกรรมสัญจร ซึ่งจะสิ้นสุดสิ้นเดือนมกราคม 2566 เช่นกัน กระทรวงการคลังจึงได้ขยายเวลาการลงทะเบียนออกไปจนถึงวันที่ 31 มกราคม 2566ทั้งนี้ ปัจจุบัน มีลูกหนี้ธนาคารของรัฐ ลงทะเบียนออนไลน์เข้าร่วมโครงการแก้ไขหนี้แล้วกว่า 120,000 คน ซึ่งขั้นตอนต่อไปกระทรวงการคลังจะคัดกรองลูกหนี้ของสถาบันการเงินแต่ละแห่ง จากนั้นจะให้ลูกค้าเลือกว่าจะเดินทางมาที่บูธภายในงานมหกรรมแก้หนี้ หรือเข้ารับการแก้ไขหนี้ที่สาขาธนาคาร หากมาที่งานก็จะได้รับสิทธิพิเศษต่างๆ จากธนาคารที่เข้าร่วมถึง 60 สถาบันการเงิน ทั้งนี้มีการเพิ่มประเภทสินเชื่อธุรกิจ (office) วงเงินไม่เกิน 10 ล้านบาท และสินเชื่อเพื่อที่อยู่อาศัย (house) วงเงินไม่เกิน 5 ล้านบาท โดยเป็นลูกหนี้ที่ค้างชำระหนี้ตั้งแต่ 31 วันขึ้นไปก่อนวันที่ 31 ตุลาคม 2565